4 sterf toe hulle verstopte rioolpyp wou oopmaakArgieffoto ter illustrasie van ‘n reddingspoging (Foto: Phillip Bruwer) Vier mans is die naweek dood toe hulle deur rioolgasse oorval is terwyl hulle ’n verstopte rioolpyp in Koster in Noordwes probeer herstel het. Kol. Adele Myburgh, woordvoerder van die polisie, het Maandag aan Maroela Media gesê Johannes Pretorius (74), Cornelius Cloete (62), Lenox Thobeni (56) en Mpho Melatho (25) het Vrydag aanvanklik probeer om ’n verstopte drein in een van hulle se erf op die dorp met chemikalieë oop te spoel. Volgens Myburgh kon die mans nie daarin slaag om die probleem op die erf op te los nie waarna hulle na ’n rioolgat elders in die dorp is om ondersoek in te stel. Dit is hiér waar hulle een vir een met trappe na onder in die rioolgat is waar die rioolgasse hulle oorval en hulle hul bewussyn verloor het. Volgens Myburgh het die plaaslike brandweer die bewustelose mans later uit die rioolgat gebring. Twee van die slagoffers is op die toneel dood terwyl die ander twee later in ’n hospitaal beswyk het. Die polisie doen ’n geregtelike doodsondersoek.